[{"text_idx": "#000002", "text": "Riik eraldab elektrivo\u0303rkude kliimakindluse suurendamiseks ta\u0308iendavalt 15,7 miljonit eurot"}, {"text_idx": "#000003", "text": "AvalehtMajandusRiik eraldab elektrivo\u0303rkude kliimakindluse suurendamiseks..."}, {"text_idx": "#000004", "text": "Rahandusministri ettepanekul suunatakse selle ja ja\u0308rgmise aasta va\u0308ltel riigi elektritaristusse lisavahenditena 15,7 miljonit eurot, et kiirendada jaotusvo\u0303rkude kliimakindlamaks muutmist. Seela\u0308bi saab piirkondades kaasnevalt luua ka liitumisvo\u0303imalusi taastuvenergia tootmisele."}, {"text_idx": "#000005", "text": "\u201eValitsuse ta\u0308nasel no\u0303upidamisel ei tulnud kellelegi u\u0308llatusena selge vajadus leida ta\u0308iendavaid vo\u0303imalusi elektrivo\u0303rgu investeeringute kiirendamiseks,\u201c lausus rahandusminister Annely Akkermann."}, {"text_idx": "#000006", "text": "\u201eEelnenud kuudel on meil korduvalt olnud ilmastikuolude ning elektrivo\u0303rgu seisundist tingitud erineva kestuse ja mo\u0303juga elektrikatkestusi Eesti erinevates piirkondades. Sellise mastaabiga katkestuste oht ja mo\u0303jud peaksid olema 21. sajandi oludes miinimumi viidud,\u201c nentis minister."}, {"text_idx": "#000007", "text": "Lo\u0303plikud raha suunamise otsused ja\u0308a\u0308vad elektri jaotusvo\u0303rke haldavate ettevo\u0303tete kanda"}, {"text_idx": "#000008", "text": "Rahandusministri so\u0303nul investeerivad vo\u0303rguettevo\u0303tted igal aastal jaotusvo\u0303rgu kvaliteedi to\u0303stmisse suures mahus vo\u0303rguteenuse tasust tulevaid vahendeid ning selle tulemusel on rikete arv vo\u0303rgus tublisti va\u0308henenud. \u201eSamas no\u0303uaks kogu Eesti vo\u0303rgu ilmastikukindluse to\u0303stmine rohkem kui 2 miljardit, seal hulgas suuremate asulate vahelised liinid ligikaudu 1 miljardit eurot.\u201c"}, {"text_idx": "#000009", "text": "Majandus- ja taristuminister Riina Sikkut to\u0303i va\u0308lja, et ehkki investeeringuid tehakse eelko\u0303ige vo\u0303rgutasudest, on muutuvad ilmastikuolud to\u0303stnud teravalt esile vajaduse muuta elektrivo\u0303rku kiiremini ilmakindlamaks. \u201eJo\u0303udsime Elektrilevi OU\u0308 ja Saaremaa vallaga hiljuti kohtudes ja\u0308relduseni, et eriti oluline on suurendada vo\u0303rguinvesteeringuid saartel. Niisamuti jo\u0303udsime kokkuleppele detsembrikuise tormi kahjude korvamise osas, et kulud hu\u0308vitab Elektrilevi,\u201c ra\u0308a\u0308kis Sikkut. Majandus- ja kommunikatsiooniministeerium on koosto\u0308o\u0308s Elektrileviga u\u0308le vaatamas ka vo\u0303rguteenuste kvaliteedino\u0303uete ma\u0308a\u0308rust. Analu\u0308u\u0308sitakse vo\u0303rgu eriolukorra va\u0308ljakuulutamise po\u0303himo\u0303tteid, lubatud katkestuste kestust ja kompensatsiooni suurust."}, {"text_idx": "#000010", "text": "Elektrilevi on enam kui 90% osakaaluga suurim jaotusvo\u0303rguettevo\u0303te"}, {"text_idx": "#000011", "text": "Juhatuse esimehe Mihkel Ha\u0308rmi kinnitusel la\u0308heb nende poolt suur osa valitsuse eraldatud lisavahenditest just suursaarte elektrivo\u0303rgu tugevdamiseks. \u201eSuurendame investeeringuid ko\u0303ikjal Eestis, ent La\u0308a\u0308ne-Eestis ja saartel on ilmastikuolud muu Eestiga vo\u0303rreldes raskemad, misto\u0303ttu suuname sinna lisaraha. Konkreetsetest objektidest saab va\u0308lja tuua Hiiumaa-Saaremaa merekaabli, aga ka investeeringud Kihelkonna, Ja\u0308rise ja Mustjala elektrivo\u0303rkude tugevdamiseks,\u201c u\u0308tles Ha\u0308rm."}, {"text_idx": "#000012", "text": "Lisavahendite katteallikas on valitsuse reservis varem eraldatud vahendite ja\u0308a\u0308gi u\u0308mbersuunamine, peale mullutalvistele ja la\u0308inud aasta kolme viimase kuu energiahinna leevendusmeetmele eraldatud toetuste mahu selgumist. Ta\u0308iendavalt on plaanis jaotusvo\u0303rkude tugevdamiseks u\u0308mber to\u0303sta varasema perioodi (2013-2020) CO2 kauplemisperioodi tulust rahastatava biometaani toetusmeetme elluviimise ja\u0308rel kasutamata ja\u0308a\u0308k, mille suurus selgub ja\u0308rgmisel aastal."}, {"text_idx": "#000013", "text": "Investeeringud elektrivo\u0303rku aitaksid lahendada ka mikrotootmise vo\u0303rguga liitumiste kitsaskohti"}, {"text_idx": "#000014", "text": "\u201eKuna rahavajadused on ko\u0303ikjal suured ja riigieelarve maht teadagi piiratud, siis pu\u0308u\u0308ame tabada mitu ka\u0308rbest u\u0308he hoobiga \u2013 korraga suurendada vo\u0303rkude ilmastikukindlust kui ka luua senisest paremad tingimused taastuvenergia va\u0308iketootjatel vo\u0303rguga liitumiseks,\u201c lisas rahandusminister Akkermann."}, {"text_idx": "#000015", "text": "Eesti on taastuvenergia tootmise elektrivo\u0303rku integreerimise vo\u0303imekuse suurendamiseks juba eelnevalt otsustanud suunata taastekava kaudu avaliku sektori toetust kokku 74,2 miljonit eurot, mis vo\u0303imaldab teha investeeringuid nii elektri po\u0303hi- kui ka jaotusvo\u0303rkudesse ilma elektritarbijate vo\u0303rgutasusid suurendamata."}, {"text_idx": "#000016", "text": "Rahandusminister to\u0303statas elektrivo\u0303rkude investeeringute teema valitsuses eelmisel na\u0308dalal."}]